માંડુના જોવાલાયક સ્થળો મુખ્યત્વે ત્રણ ભાગમાં વહેંચાયેલાં છે. એક તો રાણી રૂપમતી પેવેલિયન. આ જ પેવેલિયનમાં બાઝ બહાદૂરનો મહેલ પણ છે અને રાણી રૂપમતીનો રેવા કુંડ પણ. વાંકાંચૂંકા પગથિયાં ચઢવાનું કષ્ટ વેઠીને એક તરફ રૂપમતિના ઝરૂખા અને બીજી તરફ બાઝ બહાદૂરના ઝરૂખા પર પહોંચો એટલે દિલ ખુશ ખુશ થઇ જાય. એકબાજુથી દેખાય છે માળવાનો ઉચ્ચ પ્રદેશ તો બીજી બાજુથી દેખાય છે નિમાડનો ખીણ પ્રદેશ. એમ તો ગાઇડ દાવો કરે છે કે રૂપમતી પેવેલિયન પરથી અહીંથી 45 કિમી દૂર વહેતી નર્મદા નદી પણ દેખાય છે. રૂપમતીની પ્રતિજ્ઞા હતી કે દરરોજ નર્મદાનું દર્શન કરીને પછી જ અન્નજળ લેવાં. પરંતુ, આપણે આંખો ગમે તેટલી તાણીએ તો પણ દૂરસુદૂર આકાશ અને ધરતીને એકઠાં કરી દેતી ધુમ્મસની સેર વચ્ચે નર્મદા ક્યાંય દેખાતી નથી. કદાચ રૂપમતીની આંખો આપણા બધા કરતાં વધારે તેજસ્વી હશે એટલે એને દેખાતી હશે. પરંતુ, રૂપમતીની નર્મદાના દર્શન કરવાની પ્રતીજ્ઞા ના તૂટે એ માટે આ જ સંકુલમાં રેવાકુંડ સ્વરૂપે નર્મદા માતા હાજરાહજૂર છે. તેમાં નર્મદાનું પાણી ક્યાંથી કેવી રીતે આવે છે તે કોઇ જાણતું નથી. આ બંને ઝરૂખા ઉપરાંત નીચે ઉતરીને બાઝ બહાદુરનો મહેલ, સ્નાનાગર ( આજનો સ્વીમીંગ પૂલ ) અને ખાસ તો બંનેની સંગીત બેઠક માટેનો કક્ષ જોઇએ તો છક થઇ જવાય. એ કક્ષમાં એક વ્યક્તિ એક છેડે દિવાલ તરફ મોઢું રાખીને કોઇ ગીત છેડે તો ખરેખર સ્ટિરિયોફોનિક સિસ્ટમની જેમ બીજા છેડે એકદમ ક્લિયર સંભળાય એવી રચના એ ઇમારતમાં કરેલી છે. માંડુમાં આવી સાઉન્ડ સિસ્ટમની ગોઠવણ તો ઠેર ઠેર કેટલાંય સ્થાપત્યોમાં છે. એટલે તો તે મ્યુઝિકલ લવસ્ટોરીનું શહેર કહેવાય છે.